OpenLLM-France/wikimedia huggingface dataset:
# Turó del Galutxo

El Turó del Galutxo o del Calixto és una muntanya de 854 metres que es troba entre els municipis de Llorac, a la comarca de la Conca de Barberà, i de Talavera, a la Segarra.
És el punt més alt de la comarca de la Segarra, situat a la serra de Montfred. Es troba entre els pobles de Montfred (Talavera) i Montargull (Llorac), enmig del parc eòlic de Montargull.
La serra separa les conques de l'Ondara, que neix just a sota, i del Riu Gaià.

## Referències

* ↑ Altituds preses del Mapa Topogràfic de Catalunya 1:10.000 de l'Institut Cartogràfic de Catalunya
# Unity (mòdul de l'ISS)

El mòdul de connexió Unity va ser el primer component de construcció nord-americà de l'Estació Espacial Internacional. És de forma cilíndrica, amb sis connexions d'atracada situades (davant, a la popa, a babord, a estribord, al zenit, i en nadir) facilitant connexions a altres mòduls. El Unity mesura 4,57 metres (15 peus) de diàmetre, 5,47 metres (18 peus) de llarg, i va ser construït per la NASA per The Boeing Company en unes instal·lacions industrials al Marshall Space Flight Center a Huntsville, Alabama. De vegades anomenat Node 1, el Unity fou el primer dels tres mòduls de connexió, els altres dos són l'Harmony i Tranquility.

## Especificacions

* Longitud: 5,49 m
* Diàmetre: 4,57 m
* Massa: 11.612 kg

## Referències

* http://spaceflight.nasa.gov/spacenews/factsheets/pdfs/unity.pdf Arxivat 2009-03-17 a Wayback Machine.
* Vídeo tour of the module Arxivat 2007-11-04 a Wayback Machine., Filmed in July 2007 by Clayton Anderson
# Tossal de Prat d'Hort

El tossal de Prat d'Hort és una muntanya de 1.526,6 metres d'altitud situat al sud-oest del terme municipal de Sarroca de Bellera, al Pallars Jussà. Antigament era termenal entre el municipi de Sarroca de Bellera i el de Benés, de l'Alta Ribagorça, actualment agregat a Sarroca de Bellera. És a prop del termenal amb Viu de Llevata, actualment agregat al municipi de l'Alta Ribagorça del Pont de Suert.
És a ponent del poble de les Esglésies i al sud-oest del de Sentís. Juntament amb el barranc de Prat d'Hort i la Costa de Prat d'Hort, forma el paratge de Prat d'Hort.
# Trofeu Memorial Quinocho

El Trofeo Memorial Quinocho és un torneig futbolístic d'estiu de caràcter amistós que es disputa cada any a l'Estadi de Balaídos i que és organitzat pel Celta de Vigo. Està dedicat a l'antic gerent del club, Joaquín Fernández Santomé 'Quinocho', assassinat en un atracament a la seu del club.
Es va començar a disputar el 1995 i, des de llavors, només va deixar de jugar-se l'any 2006 a causa del mal estat de la gespa de Balaídos, que va ser replantat.

## Referències

* ↑ El gerent del Celta, assassinat El País (castellà)
* 1 2 "El Memorial Quinocho torna un any després". 20minutos.es. Consultat el 26 de juliol de 2012. (castellà)
* ↑ En realitat, aquesta edició es va jugar el 4 de gener de 2005. Així s'indica a l' hemeroteca d'El Mundo Deportivo.
* ↑ Edició celebrada a l'estadi de San Lázaro, a Santiago de Compostel·la.

## Vegeu també

* Trofeu Cidade de Vigo

## Enllaços externs

* Palmarès del Trofeu Memorial Quinocho Arxivat 2012-07-04 a Wayback Machine. a la pàxina web oficial del Real Club Celta de Vigo. (gallec)
* Dades de l'arxiu de l'RSSSF (anglès)
# Twilight

«Twilight» té aquests significats:
* Geografia: Twilight (Pennsilvània), localitat estatunidenca
* Cinema:
** Twilight (pel·lícula de 1998), dirigida per Robert Benton
** Crepuscle (pel·lícula), dirigida per Catherine Hardwicke el 2008, i de títol original Twilight
* Vídeojocs:
** Twilight Realm
** The Legend of Zelda: Twilight Princess
** Midna, Twilight Princess
* La llegenda de Zelda:
** Twilight Mirror
** Zant, Twilight King
Viccionari
# Transvasament del Roine

El transvasament del Roine és un potencial transvasament que duria aigua del riu Roine (França) a les conques internes de Catalunya. Plantejat inicialment el 1995, quan el president de Catalunya, Jordi Pujol, en feu la proposta a Felipe González i José María Aznar, ha estat debatut una vegada i una altra, sobretot en períodes de sequera.
La infraestructura portaria a Catalunya uns 160 hectòmetres cúbics d'aigua a l'any, volum que el 2008 equivalia a un 0,3% del cabal total del Roine, i aniria des del canal Philippe Lamour, prop de Montpeller, fins a la depuradora del riu Ter a Cardedeu.
Tot i que seria una solució definitiva per al dèficit hídric de les províncies de Girona i Barcelona, ha topat amb l'oposició reiterada de l'Estat espanyol, que el descarta en favor d'una solució «estatal», i de determinats col·lectius ecologistes, per la presència de centrals nuclears a la conca del Roine. Tanmateix, l'aigua del Roine és fins i tot menys radioactiva que la del Llobregat i, en cas d'accident, simplement es tancaria la presa d'aigua del transvasament.
Per altra banda, tot i que l'aigua del transvasament costaria més que l'aigua captada als embassaments, costaria menys que l'ús massiu de dessalinitzadores, l'altra gran mesura proposada per combatre la sequera.

## Referències

* 1 2 3 «El transvasament del Roine, una opció viable però molt cara». 324.cat, 21 maig 2008. [Consulta: 22 març 2024].
* 1 2 «Pimec demana recuperar el projecte del transvasament del Roine i més connexions energètiques amb França». Diari de Girona, 22 agost 2022. [Consulta: 22 març 2024].
* ↑ «L'Estat desaconsella que Catalunya rebi aigua del transvasament del Roine». Diari de Girona, 7 maig 2009. [Consulta: 23 març 2024].
* ↑ Carrera, 1999, p. 25.
* ↑ «El professor Josep Dolz (UPC) defensa el transvasament del Roine i la interconnexió hídrica com a solució per al dèficit estructural d'aigua de Catalunya». Cambra de Comerç de Girona, 4 desembre 2023. [Consulta: 22 març 2024].

## Bibliografia

* Carrera, J. «Infrastructures i recursos. Ens cal l'aigua del Roine?». Medi Ambient Tecnologia i Cultura, 25, 1999, pàg. 17-25.
# Una torre (Oliola)

Una torre és una obra d'Oliola (Noguera) inclosa a l'Inventari del Patrimoni Arquitectònic de Catalunya.

## Descripció

La torre es troba al cap superior del poble, la qual cosa equival a dir que a la vora, encara que disposava en un nivell inferior, del rocam on s'inserí el vell castell. Fa de mal indicar-ne la funció concreta, bé respecte al poble, bé respecte al quasi inexistent castell. Avui resta -malmesa en la part alta- sense cap ús (o, en tot cas, en utilització inadequada).

## Història

Vegeu la fitxa del castell d'Oliola.

## Referències

* 1 2 «Una torre». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 3 juny 2020].
# Una vegada hi havia...

Una vegada hi havia... és un conjunt de sèries de dibuixos animats i llibres amb finalitats didàctiques produïdes a França. Els mateixos personatges il·lustren en forma de narració els aspectes més importants del coneixement per al públic infantil: un mestre vell que aporta el marc de referència, un grup de nens, dos enemics de la colla (els quals propicien les aventures de cada episodi) i uns secundaris fixos en funció del tema de la sèrie.
S'han creat sèries sobre la història universal, l'espai i el respecte per altres formes de vida (Una vegada hi havia... l'espai), el cos humà (Una vegada hi havia... la vida), les persones inventores i descobridores, i el medi ambient, entre d'altres. Les de més èxit són les tres primeres, exportades a diversos països. El creador del conjunt és Albert Barillé, si bé determinats episodis o seqüeles compten amb altres directors.

## Referències

* ↑ Barille, Albert; Barbaud, Jean; Borràs, Xavier. Una vegada hi havia... l'home. Junior, 1979.
* ↑ Clements, Jonathan; McCarthy, Helen. The Anime Encyclopedia, Revised & Expanded Edition: A Guide to Japanese Animation Since 1917 (en anglès). Stone Bridge Press, 2012. ISBN 1611725151.
# Tutuila

Tutuila és l'illa més gran i principal de l'arxipèlag de Samoa Nord-americana, així com la tercera illa de la cadena de les illes Samoa. És característic el seu gran port natural, on es troba la capital del territori, Pago Pago.
Fa una superfície de 140,293 quilòmetres quadrats, i acull una població de 55.876 persones (cens de l'any 2000), de les quals 11.500 viuen a Pago Pago. El seu punt més elevat és el Matafao, amb 653 metres.
Políticament, està dividida en dos districtes de Samoa nord-americana, l'Est i l'Oest.
A principis del segle xix, l'illa va ser denominada Maouna.
# Trivial Pursuit

El Trivial Pursuit és un joc de tauler clàssic que consisteix a respondre a una sèrie de preguntes per guanyar els adversaris. Cada jugador es mou pel tauler mitjançant un dau i respon les preguntes que li toquen (marcades pels colors de les caselles del tauler). Hi ha unes caselles especials, que donen dret a un peó o "formatget". Qui aconsegueix tots els peons i arriba a la casella central, guanya la partida. Algunes vegades cal respondre quatre de les sis preguntes d'una targeta per guanyar. Es pot jugar de manera individual o per equips.
El joc va ser creat el 15 de desembre de 1979, a Montreal, Quebec, per Chris Haney, editor de fotos de The Gazette de Montreal, i Scott Abbott, editor d'esports de The Canadian Press. Després de descobrir que els faltaven peces del seu joc Scrabble van decidir crear el seu propi joc. Amb l'ajuda de John Haney i Ed Werner, van completar el desenvolupament del joc, que va ser llançat el 1981 els drets es van llicenciar a Selchow and Righter en 1982 i llavors a Parker Brothers en 1988. Han sortit moltes variants i reedicions del joc. En la versió original de 1982 el color blau representava les preguntes de geografia, el marró d'art, el verd de ciència, el groc d'història, el taronja d'esport i el rosa d'entreteniment i espectacles. L'èxit del joc es basa en gran manera en l'equilibri de la dificultat de les preguntes, que cobreixen des d'aspectes de cultura general als més trivials (d'aquí el nom).

## Referències

* 1 2 «Trivial Pursuit History» (en anglès). ideafinder.com. [Consulta: 28 juliol 2017].
* ↑ Mary Bellis. «The History of Trivial Pursuit» (en anglès). Inventors.about.com. Arxivat de l'original el 2012-07-09. [Consulta: 7 juliol 2012].
* ↑ Jorgensen, Janice. Encyclopedia of Consumer Brands: Durable goods (en anglès). St. James Press, 1994, p. 587. ISBN 9781558623354.

## Vegeu també

* Freevial
# Tuberó

Tuberó és el nom dels següents personatges:
* Publi Eli Tuberó, pretor el 201 aC
* Quint Eli Tuberó (tribú 194 aC), tribú de la plebs el 194 aC
* Quint Eli Tuberó (militar), militar romà, gendre de Luci Emili Paule.
* Luci Eli Tuberó, militar romà
* Quint Eli Tuberó (tribú 133 aC), jurista romà, tribu de la plebs el 133 aC
* Quint Eli Tuberó (cònsol i jurista), jurista romà, cònsol el 11 aC
* Luci Seu Tuberó, militar i cònsol romà
# Tubi

Tubi - Тубы (rus) - és un poble del krai de Krasnodar, a Rússia. Es troba als vessants septentrionals del Caucas occidental, a la vora esquerra del riu Pxekha, a 38 km al sud d'Apxeronsk i a 116 km al sud-est de Krasnodar, la capital.
Pertany al municipi d'Otdalionni.
# Txagorritxu

Txagorritxu és un barri de la ciutat de Vitòria (Àlaba). Té una població de 9.181 habitants (2008). Es creu que el seu nom prové d'Etxegorritxo (Etxe + gorri + txo, petita casa vermella).

## Situació

Està situat a la zona nord-oest de la ciutat i el seu principal servei és l'Hospital del mateix nom, el més important de la ciutat i un dels més grans de la comunitat autònoma. Es tracta d'un barri totalment residencial, ja que manca de locals comercials i de restauració.
Dins del seu territori s'hi troba l'institut Miguel de Unamuno anteriorment Col·legi públic, que donava servei a alumnes d'educació General Bàsica (ESO) per a nens d'entre 12 i 18 anys el centre de formació de l'INEM i un centre per a persones de la tercera edat conegut com "la residència d'ancians".
Les seves festes estan lligades al barri veí de Gazalbide celebrant-se en la mateixa data dins d'aquest barri, aquest festeig rep el nom de "festes de txagorribidea".

## Referències

* ↑ MARTINEZ DE MADINA, ELENA. Geu aldizkaria. Gasteiz: 2009, 196. alea, 15. orr. ISSN 1133-0988
# Una casa al·lucinant

Una casa al·lucinant (títol original: House) és una pel·lícula de terror estatunidenca dirigida per Steve Miner, estrenada l'any 1986. Ha estat doblada al català

## Argument

Roger Cobb, veterà del Vietnam convertit en escriptor, ret un dia visita a la seva tia amb el seu fils Jimmy. Aquest últim desapareix sobtadament i sense explicació. Els esforços del seu pare per trobar-lo fan perdre el seu matrimoni i el seu treball. Més tard, la seva tia es suïcida, deixant la casa buida. Roger decideix instal·lar-hi. Aleshores, els fantasmes de la casa comencen a ocupar-se d'ell, utilitzant la seva culpabilitat i els seus propis terrors contra ell. Finalment, Roger es veu obligat a penetrar en el més enllà ell mateix, amb la finalitat d'enfrontar-se als espectres del seu passat (sobretot el del seu antic company d'armes, Big Ben, capturat i torturat a mort pels Việt Cộng, perquè no havia pogut protegir-lo) i esperar salvar el seu fill.

## Repartiment

* William Katt: Roger Cobb
* George Wendt: Harold Gorton
* Richard Moll : Big Ben
* Kay Lenz : Sandy Sinclair
* Mary Stävin : Tanya
* Michael Ensign : Chet Parker
* Erik Silver : Jimmy
* Mark Silver : Jimmy
* Susan French : tia Elizabeth
* Alan Autry : un policia
* Steven Williams : un policia
* James Calvert : el botiguer
* Mindy Sterling : la dona de la llibreria
* Billy Beck : el sacerdot
* Dwier Brown : el tinent
* Stephen Nichols : Scott

## Al voltant de la pel·lícula

* El rodatge s'ha desenvolupat als estudis Ren-Mar, a Los Angeles.
* Aquest gènere, barrejant els fenòmens estranys i l'humor negre, va instal·lar un estil nou en el domini del cinema de por: la comèdia de terror.

## Premis

* Premi de la crítica en el Festival internacional de cinema fantàstic d'Avoriaz 1986.
* Nominació al premi del millor segon paper masculí per Richard Moll i millor segon paper femení per Kay Lenz, per l'Acadèmia de cinema de ciència-ficció, fantàstic i terror l'any 1987.
* Nominació al premi a la millor pel·lícula, en el festival Fantasporto l'any 1989.
* Licorne d'or al Festival internacional de París de Cinema fantàstic i de ciència-ficció.

## Referències

* ↑ «House (1986)». The Numbers. [Consulta: 7 maig 2016].
* ↑ esadir.cat. Una casa al·lucinant. esadir.cat.
* ↑ The New York Times. (en anglès). The New York Times.
# Una cançó per a la Marion

Una cançó per a la Marion (originalment en anglès, Song for Marion) és una pel·lícula de comèdia dramàtica britànicoalemanya del 2012 escrita i dirigida per Paul Andrew Williams i protagonitzada per Terence Stamp, Gemma Arterton, Christopher Eccleston i Vanessa Redgrave. La pel·lícula va ser nominada a les categories de millor actor, millor guió i millor actriu secundària als premis British Independent Film de 2012. El 6 de gener de 2021 es va estrenar el doblatge en català a TV3.

## Argument

La Marion canta en una coral de jubilats i li agrada molt, està malalta i cantar li va molt bé. El seu marit l'acompanya a contracor als assajos i no vol saber res del que hi fan, i encara menys quan s'assabenta que es volen presentar a un concurs. Amb el fill, tampoc s'hi entén gens. Però, a mesura que la salut de la Marion, empitjora, ell ha d'anar canviant d'actitud, tant amb la coral, com amb el fill. I descobrirà que moltes vegades els sentiments són més fàcils d'expressar a través de la música.

## Repartiment

* Terence Stamp com a Arthur
* Vanessa Redgrave com a Marion
* Gemma Arterton com a Elizabeth
* Barry Martin com a Timothy
* Taru Devani com a Sujantha
* Anne Reid com a Brenda
* Elizabeth Counsell com a Cheryl
* Ram John Holder com a Charlie
* Denise Rubens com a Marge
* Arthur Nightingale com a Terry
* Jumayn Hunter com a Steven
* Christopher Eccleston com a James
* Orla Hill com a Jennifer
* Bill Thomas com a Bill
* Willie Jonah com a Robert
* Calita Rainford com a doctor

## Referències

* ↑ «Nominations 2012: BIFA». British Independent Film Awards. [Consulta: 14 maig 2013].
* ↑ «Una cançó per a la Marion». ésAdir. [Consulta: 11 gener 2022].
# Urbanista

L'urbanista és una persona que s'ocupa de l'urbanisme, és a dir qui planifica els establiments humans per dissenyar una disposició harmoniosa de les ciutats i dels pobles.
Per a la Société française des urbanistes (SFU), la professió d'urbanista és d'institució recent, ja que va néixer i s'ha desenvolupat en el transcurs del segle xx. És una professió moderna, oberta al seu temps i els altres mitjans professionals. És possible exercir-la havent seguit els estudis universitaris adients. No és, contràriament a altres, protegida per un dispositiu corporativista, limitant-la per la creació d'un ordre professional o numerus clausus.

## Vegeu també

* Urbanisme
# Virginia Trimble

Virginia Trimble (Los Angeles, 15 de novembre de 1943) és una astrònoma estatunidenca especialitzada en l'estructura i l'evolució dels estels i galàxies, i la història de l'astronomia.

## Biografia

Trimble va obtenir la seva llicenciatura a la Universitat de Califòrnia, Los Angeles l'any 1964 i el seu doctorat a l'Institut Tecnològic de Califòrnia al 1968. Es va unir al professorat de la Universitat de Califòrnia, Irvine l'any 1971, on és actualment Professora d'astronomia. També és professora visitant a la Universitat de Maryland, College Park. És famosa per una revisió anual d'astrofísica que publica en les Publicacions de l'Astronomical Society of the Pacific.
Va ser vicepresidenta del Comité Executiu de la Unió Astronòmica Internacional de 1994 a 2000, i vicepresidenta de l'American Astronomical Society de 1997 a 2000.

## Honors

* Va ser elegida Legacy Fellow de l'American Astronomical Society al 2020.
* El cinturó principal d'asteroides 9271 Trimble, descobert pels astrònoms Eleanor F. Helin i Schelte Bus l'any 1978, duu el seu nom. La citació oficial del nom va ser publicada pel Minor Planet Center el 31 de gener de 2018 (M.P.C. 108696).

## Obra seleccionada

* Trimble, Virginia. Visit to Small Universe. Springer Science & Business Media, 1992. ISBN 9780883187920.
* Trimble, Virginia «Existence and nature of dark matter in the universe». Annual Review of Astronomy and Astrophysics, 25, 1987, pàg. 425–472. Bibcode: 1987ARA&A..25..425T. DOI: 10.1146/annurev.aa.25.090187.002233.
* Hansen, Carl J.; Kwaler, Steven D.; Trimble, Virginia. Stellar Interiors: Physical Principles, Structure, and Evolution. 2a edició. Springer, 2012. ISBN 9781441991102.
* Trimble, Virginia «The origin and abundances of the chemical elements». Reviews of Modern Physics, 47, 4, 1975, pàg. 877. Bibcode: 1975RvMP...47..877T. DOI: 10.1103/RevModPhys.47.877.
* Biographical Encyclopedia of Astronomers. Springer, 2009. ISBN 9780387351339.
* The Sky Is for Everyone, una col·lecció de 37 assajos autobiogràfics d'astrònomes distingides, on es tracten les barreres que van haver de superar per canviar-li la cara a l'astronomia moderna.

## Referències

* ↑ Trimble, Virginia. Visit to Small Universe. Springer Science & Business Media, 1992, p. 286. ISBN 9780883187920.
* ↑ «Valencia Honorary Doctorate Acceptance Speech». Arxivat de l'original el 2016-03-12.
* ↑ «IAU Directory Page».
* ↑ «AAS Past Officers». Arxivat de l'original el 2017-07-05. [Consulta: 13 desembre 2020].
* ↑ «AAS Fellows». AAS.
* ↑ «9271 Trimble (1978 VT8)». Minor Planet Center.
* ↑ «MPC/MPO/MPS Archive». Minor Planet Center.
* ↑ The sky is for everyone : women astronomers in their own words, 2022. ISBN 978-0-691-20710-0.

## Enllaços externs

* Pàgina web de Trimble a la Universitat de Califòrnia, Irvine
# Vènnons

* No s'ha de confondre amb Venostes.
Els vènnons (en llatí Vennones) eren un poble de Rècia segons Claudi Ptolemeu i de Vindelícia segons Estrabó. Ptolemeu diu que eren el poble més salvatge de tots els de Retia. Eren una de les tribus dels vindèlics.
Plini el Vell els anomena vennonetes i diu eren un dels pobles que es mencionen al Trofeu dels Alps aixecat per August. Es creu que vivien a la regió on neix l'Atesis (Adigio) que a l'edat mitjana (fins al segle XI) era conegut com a Venonesgowe o Finesgowe.

## Referències

* ↑ Smith, William (ed.). «Vennones». Dictionary of Greek and Roman Geography (1854). [Consulta: 20 febrer 2021].
# Vennans

Vennans és un municipi francès situat al departament del Doubs i a la regió de Borgonya - Franc Comtat. L'any 2007 tenia 173 habitants.

## Demografia
### Població

El 2007 la població de fet de Vennans era de 173 persones. Hi havia 59 famílies de les quals 4 eren unipersonals (4 homes vivint sols), 16 parelles sense fills, 35 parelles amb fills i 4 famílies monoparentals amb fills.
La població ha evolucionat segons el següent gràfic:
Habitants censats

### Habitatges

El 2007 hi havia 58 habitatges, 56 eren l'habitatge principal de la família, 1 era una segona residència i 2 estaven desocupats. 57 eren cases i 1 era un apartament. Dels 56 habitatges principals, 50 estaven ocupats pels seus propietaris i 6 estaven llogats i ocupats pels llogaters; 3 tenien tres cambres, 6 en tenien quatre i 47 en tenien cinc o més. 53 habitatges disposaven pel capbaix d'una plaça de pàrquing. A 13 habitatges hi havia un automòbil i a 42 n'hi havia dos o més.

### Piràmide de població

La piràmide de població per edats i sexe el 2009 era:
Piràmide de població de Vennans el 2009 :
| Homes | Edats | Dones |
| 0 | 95 o + | 0 |
| 0 | 90 a 94 | 0 |
| 0 | 85 a 89 | 0 |
| 0 | 80 a 84 | 0 |
| 0 | 75 a 79 | 0 |
| 0 | 70 a 74 | 0 |
| 4 | 65 a 69 | 0 |
| 0 | 60 a 64 | 4 |
| 0 | 55 a 59 | 0 |
| 0 | 50 a 54 | 0 |
| 8 | 45 a 49 | 0 |
| 8 | 40 a 44 | 16 |
| 0 | 35 a 39 | 0 |
| 0 | 30 a 34 | 0 |
| 0 | 25 a 29 | 0 |
| 0 | 20 a 24 | 4 |
| 4 | 15 a 19 | 12 |
| 12 | 10 a 14 | 12 |
| 0 | 5 a 9 | 0 |
| 0 | 0 a 4 | 0 |

## Economia

El 2007 la població en edat de treballar era de 118 persones, 96 eren actives i 22 eren inactives. De les 96 persones actives 92 estaven ocupades (49 homes i 43 dones) i 4 estaven aturades (2 homes i 2 dones). De les 22 persones inactives 5 estaven jubilades, 12 estaven estudiant i 5 estaven classificades com a «altres inactius».

### Activitats econòmiques

Els 2 establiments que hi havia el 2007 eren d'empreses de comerç i reparació d'automòbils.
L'any 2000 a Vennans hi havia 3 explotacions agrícoles.

## Poblacions més properes

El següent diagrama mostra les poblacions més properes.

## Referències

* ↑ Population et logements par commune depuis le recensement de 1962 (1961 pour les Dom) à 1999 (francès)
* ↑ Logement, 1968-2007
* ↑ «Population par sexe et âge quinquennal de 1968 à 1999» (en francès). http://www.recensement-2007.insee.fr:+ INSEE. [Consulta: 13 juliol 2010].
* ↑ Emploi et population active 1999 et 2007
* ↑ Créations et stock d'établissements par commune en 2009
* Résumé statistique Fitxa resum de dades estadístiques de Vennans a l'INSEE.
* Évolution et structure de la population Fitxa amb el detall de dades de Vennans a l'INSEE
* France par commune Arxivat 2012-01-11 a Wayback Machine. Dades detallades de tots els municipis de França accessibles a partir del mapa.